નીરજભાઈની ‘અ વેન્સ્ડે,’ ‘બેબી’ અને ‘સ્પેશિયલ છબ્બીસ’ના કુળની ‘ઐય્યારી’ ભારતીય ફૌજના બે અફ્સરની વાત કહે છે. એક છે સિનિયરઃ કર્નલ અભયસિંહ (મનોજ બાજપાઈ) જ્યારે બીજો છે એનો જુનિયર મેજર જય બક્ષી (સિદ્ધાર્થ મલહોત્રા). દેશના લશ્કરી વડા (વિક્રમ ગોખલે)ના વડપણ તળે સ્થપાયેલા એક સિક્રેટ યુનિટ ડીએસડી- ડાટા ઍન્ડ સિસ્ટમ ડાયગ્નોટિક્સનો વડો છે કર્નલ અભયસિંહ. ડીએસડીની કામગીરી છેઃ મહત્ત્વની માહિતી મેળવવા અમુક ઈમ્પોર્ટન્ટ ફોનનંબર્સ પર થતી વાતચીત ચોવીસ કલાક સાંભળવાની. આશય છે દેશની સુરક્ષા. કર્નલ અભયસિંહને પોતાના ગુરુ માનતા જય ફોન-ટેપિંગની ખાનગી કામગીરી દરમિયાન ઈન્ડિયન આર્મીને લગતું એવું કંઈ સાંભળે છે કે એ લશ્કરી વ્યવસ્થા સામે બળવો પોકારવાનો નિર્ણય લે છે. નિર્ણયને અમલમાં મૂકી એ અદશ્ય થઈ જાય છે. અભય પોતાના ચેલાને શોધવા નીકળી પડે છે. એની પાસે, જો કે, સમય બહુ નથી. કેમ કે જય પાસે ઈન્ડિયન આર્મીમાં ભ્રષ્ટાચાર હોવાના એવા પુરાવા છે, જેનાથી કેન્દ્રસરકાર પડી ભાંગે એમ છે. અધૂરામાં પૂરું જય સાથે છે એની ફાંકડી, પણ બાહોશ હૅકર ગર્લફ્રેન્ડ સોનિયા (રકુલ પ્રીતસિંહ).